CELEX: C2004/284/50
Language: el
Date: 2004-11-20 00:00:00
Title: Yπόθεση Τ-374/04: Προσφυγή της Ομοσπονδιακής Δημοκρατίας της Γερμανίας κατά της Επιτροπής των Ευρωπαϊκών Κοινοτήτων που ασκήθηκε στις 20 Σεπτεμβρίου 2004

20.11.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 284/25
            
         Προσφυγή της Ομοσπονδιακής Δημοκρατίας της Γερμανίας κατά της Επιτροπής των Ευρωπαϊκών Κοινοτήτων που ασκήθηκε στις 20 Σεπτεμβρίου 2004
   (Yπόθεση Τ-374/04)
   (2004/C 284/50)
   Γλώσσα διαδικασίας: η γερμανική
   Η Ομοσπονδιακή Δημοκρατία της Γερμανίας, εκπροσωπούμενη από τον Claus-Dieter Quassowski και την Annette Tiemann, επικουρούμενους από τους δικηγόρους Dieter Sellner και Ulrich Karpenstein, άσκησε στις 20 Σεπτεμβρίου 2004 προσφυγή κατά της Επιτροπής των Ευρωπαϊκών Κοινοτήτων ενώπιον του Πρωτοδικείου των Ευρωπαϊκών Κοινοτήτων.
   H προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 1 της αποφάσεως της Επιτροπής της 7ης Ιουλίου 2004 [Κ(2004) 2515/2 τελικό]·
            
         
               —
            
            
               να ακυρώσει το άρθρο 2 της αποφάσεως αυτής, καθόσον, με τα στοιχεία α) έως γ), επιβάλλει στην Ομοσπονδιακή Δημοκρατία της Γερμανίας να προβεί σε ορισμένες τροποποιήσεις του εθνικού σχεδίου κατανομής και σε κοινοποίηση των τροποποιήσεων αυτών·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσβαλλόμενη απόφαση αφορά το εθνικό σχέδιο κατανομής δικαιωμάτων εκπομπής αερίων θερμοκηπίου, το οποίο υπέβαλε η Ομοσπονδιακή Δημοκρατία της Γερμανίας δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου. Με την απόφαση αυτή η Επιτροπή βάλλει κατά της προβλεπόμενης, με το γερμανικό σχέδιο κατανομής, εκ των υστέρων διορθώσεως της κατανομής δικαιωμάτων εκπομπής αερίων θερμοκηπίου (καλούμενης «εκ των υστέρων προσαρμογής προς τα κάτω»). Η Επιτροπή υποστηρίζει ότι εξ αυτού του λόγου το εθνικό σχέδιο είναι αντίθετο προς το παράρτημα ΙΙΙ της οδηγίας 2003/87/ΕΚ (1).
   Προς στήριξη της προσφυγής της, η προσφεύγουσα υποστηρίζει ότι η προσβαλλόμενη απόφαση αντιβαίνει στο άρθρο 9, παράγραφος 3, της ως άνω οδηγίας, σε συνδυασμό με το παράρτημα ΙΙΙ αυτής. Το παράρτημα ΙΙΙ δεν απαγορεύει στα κράτη μέλη την «εκ των υστέρων προσαρμογή προς τα κάτω» προκειμένου να αντιμετωπίσουν περιπτώσεις «κατανομής μεγαλύτερης του κανονικού». Αντιθέτως, η οδηγία 2003/87 επιτάσσει την ανάκληση εκ μέρους των κρατών μελών των αποφάσεων περί κατανομής που στηρίζονται σε εσφαλμένα στοιχεία.
   Επιπλέον, η προσβαλλόμενη απόφαση αντιβαίνει στο άρθρο 176 ΕΚ, διότι η Επιτροπή δεν μπορεί να απαγορεύει στα κράτη μέλη να συμβάλλουν στην προστασία του κλίματος διά της ανακλήσεως των κατανεμηθέντων δικαιωμάτων εκπομπής, εφόσον αυτά δεν έχουν πετύχει τον σκοπό τους.
   Τέλος, η Επιτροπή δεν έλαβε υπόψη ότι δεν είναι δυνατή η «αδικαιολόγητη παροχή ευεργετημάτων» στις νεοεμφανισθείσες επιχειρήσεις, δεδομένου ότι προβλέπεται ακριβώς μόνον η προς τα κάτω εκ των υστέρων προσαρμογή. Ως εκ τούτου, η προσβαλλόμενη απόφαση στηρίζεται σε προδήλως πεπλανημένη αιτιολογία.
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275, σ. 32).